KLAR FOR AVALDSNES: Den australske landslagskapteinen Clare Polkinghorne måtte gi tapt for Frida Maanum og Norge i fotball-VM i sommer. Nå skal hun tilbringe 2020-sesongen på Karmøy. Foto: Terje Bendiksby / NTB scanpix

To australske landslagsspillere klare for Avaldsnes

Med økonomisk hjelp fra sponsorer, har Avaldsnes signert de australske landslagsspillerne Katrina Gorry (27) og Clare Polkinghorne (30). Nå vil Karmøy-klubben tilbake til toppen av norsk fotball.

Oppdatert 23. januar

– Vi har en klar ambisjon om igjen å være et av Norges beste fotballag for kvinner, sier Lena Tyriberget, sportssjef i Avaldsnes, om de nyeste signeringene.

Karmøy-klubben har sikret seg to rutinerte spillere inn mot 2020-sesongen: De australske landslagsspillerne Clare Polkinghorne (30) og Katrina Gorry (27) kommer fra W-league-klubben Brisbane Roars.

Polkinghorne og Gorry er faste innslag på det australske landslaget med henholdsvis 116 og 76 kamper for «the Mathildas».

Begge var en del av troppen som spilte fotball-VM i fjor sommer, der de røk ut i åttedelsfinalen på straffespark mot Norge.

Karmøy-klubben startet det nye tiåret med en viktig signering da de 1. januar annonserte at Elise Thorsnes (31) blir å se i Avaldsnes-drakten kommende sesong.

les også Historiske Thorsnes hylles av lagvenninnene: – En legende

KLAR FOR AVALDSNES: Katrina Gorry (til høyre) forlater australske Brisbane Roar til fordel for Avaldsnes i den norske Toppserien. Her mot Jamaica under fotball-VM i fjor sommer. Foto: REUTERS

To uker senere ble det også klart at Andrea Norheim, med en fortid i storklubben Lyon, forlater svenske Piteå til fordel for Avaldsnes.

– Lokalt og nasjonalt næringsliv gjør det mulig

Daglig leder i Avaldsnes Elite AS, Stian Staveland Nygaard, utdyper at de har flere samarbeidspartnere og sponsorer som er ambisiøse overfor klubbens satsing.

– Det er et lokalt og nasjonalt næringsliv som gjør dette mulig, sier Staveland Nygaard til VG, uten å kunne gå nærmere inn på hvilke summer det er snakk om.

Han legger til at alle spillerne i dagens A-lagstropp er finansiert gjennom klubbens samarbeidspartnere.

– Vi har ingen planer om å gi oss. Vi er ikke kommet til Toppserien for å rykke ned. Vi gir full gass og kjører på, sier Staveland Nygaard om satsingen.

– Det er jo ekstremt at vi er kommet der vi er, og ekstreme skal vi fortsette å være. Det er vårt DNA.

Arne Utvik har vært en viktig del av Avaldsnes’ satsing det siste tiåret:

Avaldsnes IL vil i 2020 ha et budsjett på mellom åtte og 12 millioner kroner for deres kvinnesatsing. Det endelige budsjettet er ikke fastsatt, men skal vedtas på klubbens årsmøte.

Drømmer om nye eventyr i Champions League

Tyriberget trekker frem den australske duoens rutine og internasjonale erfaring som noe som styrker Avaldsnes i kampen om å hevde seg i toppen av norsk fotball.

– Vi vil være med å kjempe om medaljene i Toppserien, en cupfinale er selvfølgelig noe vi ønsker å oppleve igjen og drømmen om nye eventyr i Champions League lever i beste velgående på Haugalandet, sier Tyriberget.

De siste to sesongene har Avaldsnes endt på 5. og 9. plass i Toppserien. Karmøy-klubben kjempet i toppen i 2015, 2016 og 2017 med tre strake andreplasser bak LSK Kvinner.

Siden 2013 har laget fra Haugalandet spilt tre cupfinaler: De ble Norgesmestere etter 1–0-seier mot Vålerenga i 2017, mens det ble tap mot Stabæk og LSK Kvinner i 2013 og 2015.

Publisert: 22.01.20 kl. 21:22 Oppdatert: 23.01.20 kl. 09:28

Les også